Kjerringøy handelssted ligger ca 40 km nord for Bodø. Adkomsten langs fylkesvei 834 er kun avbrutt av en 10 minutters fergetur over Mistfjorden, fra Fetvåg til Misten. Nord for handelsstedet, adskilt med et smalt sund, ligger øya lille Kjerringøy, som har gitt opphavet til handelsstedets navn. Anlegget består av 15 fredete bygninger med funksjoner som brygge, våningshus, butikk med kaianlegg, eldhus, grishus, bakeri, stall, kjellerbygg, naust og smie. Handelsstedet er organisert i tre tun - sjøtunet, hagetunet og stall- og fjøstunet(uttunet). Den store hagen er sentral i anlegget og hagen vi ser idag ble anlagt i landskapsstil i 1880-årene. Den opprinnelige hagen hadde en regelmessig korsform i renessansestil. Pumpehuset fra 1979 og nyfjøsen fra 1997 ligger på området, men er ikke fredet. Nyfjøsen er en kopi av en tidligere fjøs og oppført med samme plassering og volum som den opprinnelige, med funksjon som mottaks- og servicebygg for besøkende. I pumpehuset finner vi sprinklersentral med et vannbasseng som betjener et sprinkler brannslukkingsanlegg. Handelsstedet har en perfekt beliggenhet godt skjermet for Vestfjorden og med rike jorbruksarealer i området. I den tida sjøen var hovedferdselsåren i Nordland var Kjerringøy et sentralt knutepunkt for handel og kommunikasjon. De siste 50 årene har dette vært et museumsanlegg. Med sine lite endrede bygninger og urørte kulturlandskap er det gamle handelsstedet av de viktigste kulturhistoriske anleggene i Nord-Norge. Anlegget drives av Nordlandsmuseet.